Prieto destaca en el IV Fòrum 'Safor Conecta' la tasca dels empresaris des del primer minut de la DANA
21 maig 2025

## Prieto destaca en el IV Fòrum 'Safor Conecta' la tasca dels empresaris des del primer minut de la DANA21 maig 2025Última actualització: 21 maig 2025

![](../gestion/img/de01660752e13c94410a0bb81938f73541621b36abd8b5aadfaa982c94090b1f.jpg)  
  

L’alcalde de Gandia, **José Manuel Prieto**, ha inaugurat aquest matí el **IV Fòrum Empresarial Solidari – Safor Conecta**, celebrat a Foment AIC, amb una intervenció centrada en el compromís social del teixit empresarial de la ciutat davant els desafiaments recents provocats per la DANA. Prieto ha subratllat el paper exemplar de l’empresariat local des del primer minut de la barrancada. Així, ha agraït a l’organització del fòrum aquesta edició especial, els beneficis del qual es destinaran íntegrament als damnificats per la tragèdia.

L’alcalde ha remarcat que l’empresariat gandià és sinònim de cooperació, superació i valors, i ha aprofitat l’ocasió per retre homenatge a la seua resposta ràpida i eficaç davant la catàstrofe. “_Junts vam aconseguir restablir la mobilitat urbana i garantir l’operativitat dels centres logístics i les empreses locals_”, ha recalcat. Aquesta tasca va ser reconeguda en el ple de l’Ajuntament de Gandia amb l’aprovació, el passat 31 de gener, d’una declaració institucional unànime de tots els grups municipals, agraint expressament la tasca de les empreses, associacions, col·lectius i voluntaris en la gestió de la crisi.

Així mateix, Prieto ha posat en valor el caràcter estratègic d’aquest fòrum com a punt de trobada clau per generar sinergies, impulsar el networking i reforçar el compromís social de l’ecosistema empresarial de la Safor.

Durant la seua intervenció, l’alcalde ha fet èmfasi en la importància de mantindre la unitat, la coordinació i la visió de futur per consolidar Gandia com una ciutat atractiva per a la inversió. En aquest context, destaca la reactivació del Consell Econòmic i Social com un instrument clau per al diàleg i la planificació estratègica compartida entre l’ajuntament i els agents socioeconòmics.

Prieto ha conclòs apel·lant a l’orgull de ciutat, la perseverança i els valors dels seus empresaris com a elements clau per afrontar els reptes del present.  
El IV Fòrum Empresarial Solidari es consolida així com un referent en l’àmbit de la responsabilitat social corporativa, reunint líders empresarials, institucions i societat civil al voltant d’un objectiu comú: transformar la dificultat en oportunitat.